MT Il-Ġurnal Uffiċjali tal-Unjoni Ewropea C 121/1

OPINJONI Nru 4/2015

(skont l-Artikolu 287(4) tat-Trattat dwar il-Funzjonament tal-Unjoni Ewropea)

dwar il-proposta għal Regolament tal-Parlament Ewropew u tal-Kunsill dwar il-Fond Ewropew għall-Investimenti Strateġiċi u li jemenda r-Regolamenti (UE) Nru 1291/2013 u (UE) Nru 1316/2013

(2015/C 121/01)

WERREJ

Paragrafi Paġna I. INTRODUZZJONI 1-4 3 Il-Pjan ta' Investiment għall-Ewropa 1-4 3 II. KUMMENTI ĠENERALI 5-26 4 Governanza tal-FEIS 6-8 4 Qafas leġiżlattiv 9-12 4 Obbligu ta' rendikont mill-Kummissjoni 13-16 5 Mandat ta' awditu tal-Qorti Ewropea tal-Awdituri 17-20 6 Obbligazzjonijiet finanzjarji għal finanzi pubbliċi 21-24 6 Analiżi/reviżjoni ta' nofs it-terminu tal-Qafas Finanzjarju Pluriennali 25-26 7 III. KUMMENTI SPEĊIFIĊI 27-45 7 Artikolu 1(1) — Kapaċità tal-ġarr ta' riskju 28 8 Artikolu 2(2) — Ċentru Ewropew għall-Konsulenza Finanzjarja 29-31 8 Artikolu 5(3) — Spejjeż tal-BEI 32 8 Artikolu 5(4) — Kofinanzjament mill-FSIE 33 8 Artikolu 7(2) — Provvediment ta' garanzija sħiħa 34 8 Artikolu 8 — Fond ta' garanzija tal-UE 35-37 8 Artikolu 10 — Rapportar u kontabbiltà 38-41 9 Artikolu 12 — Evalwazzjoni u analiżi 42-43 9 Artikolu 13 — Trasparenza u divulgazzjoni pubblika ta' informazzjoni 44 9 Artikolu 20 — Dispożizzjoni tranżitorja 45 9 ANNESS — Abbrevjazzjonijiet u referenzi 10

IL-QORTI TAL-AWDITURI TAL-UNJONI EWROPEA,

Wara li kkunsidrat it-Trattat dwar l-Unjoni Ewropea (TUE), u b'mod partikolari l-Artikoli 13(2) u 17(1);

Wara li kkunsidrat it-Trattat dwar il-Funzjonament tal-Unjoni Ewropea (TFUE), u b'mod partikolari l-Artikoli 172, 173, 175, it-tielet subparagrafu, 182(1), 287(4), 317 sa 319, 322(1);

Wara li kkunsidrat it-Trattat li jistabbilixxi l-Komunità Ewropea tal-Enerġija Atomika (TKEEA), u b'mod partikolari l-Artikolu 106a tiegħu;

Wara li kkunsidrat il-proposta għal Regolament tal-Parlament Ewropew u tal-Kunsill dwar il-Fond Ewropew għall-Investimenti Strateġiċi u li jemenda r-Regolamenti (UE) Nru 1291/2013 u (UE) Nru 1316/2013 (1),

ADOTTAT L-OPINJONI LI ĠEJJA:

I. INTRODUZZJONI

Il-Pjan ta' Investiment għall-Ewropa

1. Bħala reazzjoni għat-tnaqqis fl-investiment mill-2007 'l hawn, f'Novembru 2014 il-Kummissjoni nediet “Pjan ta' Investiment għall-Ewropa” (“il-Pjan”) (2). Il-loġika ta' intervent li tappoġġa l-Pjan hija li “l-Ewropa għandha ħafna bżonnijiet ta' investiment u proġetti vijabbli ekonomikament li għandhom bżonn il-finanzjament. L-isfida hija li t-tfaddil u l-likwidità finanzjarja jitpoġġew għal użu iktar produttiv sabiex jappoġġaw impjiegi u tkabbir sostenibbli fl-Ewropa” (3). Il-Pjan ma għandux ikun ta' piż fuq il-finanzi pubbliċi nazzjonali jew joħloq dejn ġdid. Il-Kummissjoni tistenna li meta jiġi implimentat bis-sħiħ, dan se joħloq 1 miljun sa 1.3 miljun impjieg ġdid matul it-tliet snin li ġejjin.

2. Il-Pjan huwa mibni madwar tliet approċċi prinċipali (ara l-Graff): — il-ħolqien ta' Fond Ewropew ġdid għall-Investmenti Strateġiċi (FEIS) biex matul it-tliet snin li ġejjin (2015 – 2017) jimmobilizza mill-inqas EUR 315-il biljun ta' investiment addizzjonali (prinċipalment fuq terminu twil); — l-istabbiliment ta' sensiela ta' proġetti akkoppjata ma' programm ta' assistenza biex l-investimenti jingħaddu fejn huma l-aktar meħtieġa; — pjan direzzjonali biex l-Ewropa ssir aktar attraenti għall-investiment u jitneħħew konġestjonijiet regolatorji. Graff Il-Pjan ta' Investiment għall-Ewropa Sors: COM(2014) 903 final, p. 5.

3. Il-proposta tal-Kummissjoni għal Regolament tal-Parlament Ewropew u tal-Kunsill dwar il-Fond Ewropew għall-Investimenti Strateġiċi u li jemenda r-Regolamenti (UE) Nru 1291/2013 u (UE) Nru 1316/2013 (“il-Proposta”) toħloq il-qafas legali u tipprovdi l-allokazzjonijiet baġitarji għall-ewwel żewġ approċċi tal-Pjan (4).

4. Il-FEIS se jiġi stabbilit fi ħdan il-Bank Ewropew tal-Investiment (BEI) bħala fond fiduċjarju (5) b'durata illimitata, biex jiffinanzja l-aktar partijiet riskjużi ta' proġetti. Garanzija sa EUR 16-il biljun (6) tikkumpensa r-riskju addizzjonali meħud mill-BEI. Il-garanzija se tkun appoġġata mill-baġit tal-UE b'fondi li joriġinaw mill-marġnijiet eżistenti tal-baġit tal-UE (EUR 2 biljun), mill-Faċilità Nikkollegaw l-Ewropa (EUR 3,3 biljun) u mill-programm Orizzont 2020 (EUR 2,7 biljun), ammont totali ta' EUR 8 biljun. Il-BEI jimpenja EUR 5 biljun. L-Istati Membri jistgħu jikkontribwixxu għall-FEIS f'livell riskjuż (li jikkomplimenta l-kontribuzzjonijiet eżistenti), permezz ta' pjattaforma ta' investiment, jew inkella billi jikkofinanzjaw proġetti u attivitajiet speċifiċi.

II. KUMMENTI ĠENERALI

5. Il-kummenti fil-paragrafi li ġejjin jirreferu għall-Proposta. Il-Qorti tibqa' disponibbli biex tipprovdi lill-Kunsill u lill-Parlament Ewropew kwalunkwe input ulterjuri fil-qafas tal-proċess leġiżlattiv attwali.

Governanza tal-FEIS

6. Għalkemm l-istatus legali tiegħu mhuwiex speċifikat fil-Proposta, il-FEIS għandu l-istruttura ta' governanza tiegħu stess. Bord ta' Tmexxija għandu jiddetermina l-orjentazzjoni strateġika, l-allokazzjoni strateġika tal-assi u l-politiki u l-proċeduri operattivi, inkluża l-politika ta' investiment ta' proġetti li jista' jkollhom l-appoġġ tal-FEIS u l-profil ta' riskju tal-FEIS. Sħubija fil-Bord ta' Tmexxija hija proporzjonali għall-kontribuzzjonijiet iżda d-deċiżjonijiet għandhom jittieħdu b'kunsens. Kemm il-Kummissjoni kif ukoll il-BEI jkollhom dritt tal-veto jekk u meta jissieħbu kontributuri ġodda.

7. Abbażi ta' politiki ta' investiment u linji gwida ssettjati mill-Bord ta' Tmexxija, proġetti eliġibbli għall-appoġġ mill-garanzija tal-UE jintgħażlu minn Kumitat tal-Investiment indipendenti, fuq il-merti tagħhom stess u mingħajr ebda allokazzjoni ġeografika jew settorjali. Valutazzjoni pożittiva mill-Kumitat tal-Investiment hija meħtieġa għall-appoġġ mill-FEIS. Madankollu, id-deċiżjoni reali dwar il-finanzjament ta' proġetti tal-FEIS tittieħed mill-korpi governattivi tal-BEI, wara konsultazzjoni mal-Kummissjoni, skont l-Istatut tal-BEI u l-proċeduri interni tiegħu (7).

8. Filwaqt li l-Proposta tindika li operazzjonijiet ta' finanzjament u investiment tal-BEI koperti mill-garanzija tal-UE jġorru riskju finanzjarju li mhuwiex negliġibbli u li l-probabbiltà li l-garanzija tintalab hija tanġibbli (8), il-maġġoranza tal-parteċipazzjoni tal-baġit tal-UE fil-FEIS mhijiex riflessa fl-istruttura ta' governanza tiegħu. Din tal-aħħar hija mibnija fi skema doppja. Il-Kummissjoni tkun direttament responsabbli għall-ġestjoni tal-fondi tal-garanzija tal-UE biss, filwaqt li l-korpi governattivi tal-BEI jkunu responsabbli għall-investiment reali tal-fondi.

Qafas leġiżlattiv

9. Il-Proposta tħalli għal ftehim futur bejn il-Kummissjoni u l-BEI għadd ta' aspetti essenzjali, bħall-istabbiliment tal-FEIS bħala faċilità separata ta' garanzija fi ħdan il-kontijiet tal-BEI, l-arranġamenti ta' governanza u ta' awditu intern tiegħu kif ukoll il-valutazzjoni tal-prestazzjoni tiegħu. It-termini tal-ftehim ikollhom implikazzjonijiet sinifikanti dwar il-provvediment u l-użu mill-garanzija tal-UE.

10. Barra minn hekk, għalkemm ir-Regolament Finanzjarju (9) jirrappreżenta l-qafas legali għall-implimentazzjoni tal-baġit tal-UE (l-Artikolu 317 TFUE) u dan tal-aħħar ikun jipprovdi l-maġġoranza tal-fondi tal-FEIS, id-dispożizzjonijiet speċifiċi tar-Regolament Finanzjarju mhux se japplikaw għall-garanzija tal-UE għall-BEI u għall-fond ta' garanzija (10). Filwaqt li dawn id-dispożizzjonijiet ġew introdotti biex jindirizzaw għadd ta' dgħufijiet dwar l-użu minn strumenti finanzjarji (11), l-ebda spjegazzjoni adegwata mhija pprovduta għal esklużjoni bħal din (12). Kien ikun utli li wieħed ikun jaf jekk ir-Regolament Finanzjarju jitqiesx bħala ostakolu biex jiġi attirat investiment privat. F'dan il-każ, konsegwenzi usa' għandhom jinsiltu għal skemi simili oħra.

11. Filwaqt li r-regoli proprji tal-BEI japplikaw, mhuwiex ċar sa liema punt dawk ir-regoli jinfurzaw il-prinċipji fundamentali ssettjati bir-Regolament Finanzjarju, bħal ġestjoni finanzjarja tajba, trasparenza, proporzjonalità, nondiskriminazzjoni, trattament ugwali, addizzjonalità, nondistorsjoni tal-kompetizzjoni, allinjament ta' interessi bejn il-Kummissjoni u l-istituzzjoni finanzjarja sieħba.

12. Biex jiġu evitati lakuni leġiżlattivi, il-ġestjoni ta' strumenti finanzjarji tal-UE għandha tiġi rregolata minn dispożizzjonijiet standardizzati, u b'hekk jiġu promossi strumenti b'konsistenza multipolitika. Id-derogi għad-dispożizzjonijiet tar-Regolament Finanzjarju għandhom jiġu debitament iġġustifikati. F'konformità mal-Artikolu 290 TFUE, elementi essenzjali tal-att leġiżlattiv għandhom jibqgħu f'idejn il-leġiżlatur u jiġu koperti fir-Regolament innifsu. Jekk delega ta' setgħa lill-Kummissjoni hija meħtieġa, delega bħal din għandha tkun limitata għal elementi mhux essenzjali. L-objettivi, il-kontenut, il-kamp ta' applikazzjoni u d-durata tagħha għandhom jiġu definiti espliċitament fir-Regolament, bil-ħsieb li tiġi żgurata t-trasparenza meħtieġa.

Obbligu ta' rendikont mill-Kummissjoni

13. Il-Qorti ġibdet l-attenzjoni li strumenti fejn l-UE tikkollabora mas-settur privat jeħtieġ li jkollhom livell adegwat ta' trasparenza u obbligu ta' rendikont ta' fondi pubbliċi. Barra minn hekk, jinħtieġ ukoll il-kejl tal-prestazzjoni ta' strumenti bħal dawn bi tqabbil mal-objettivi intenzjonati tal-attivitajiet iffinanzjati (13). Bosta raġunijiet għal tħassib jeżistu f'dan ir-rigward.

14. Filwaqt li l-issettjar reali ta' indikaturi ewlenin tal-prestazzjoni se jitħalla għall-ftehim sussegwenti dwar il-FEIS, l-istruttura tal-obbligu ta' rendikont tidher iffukata, sa issa, fuq il-prestazzjonijiet aktar milli fuq ir-riżultati u l-impatti (14). Lanqas ma huwa ċar jekk il-Kummissjoni għandhiex l-intenzjoni tikkomplementa r-rapportar tal-BEI bil-valutazzjoni proprja tagħha; u sa liema punt il-Kummissjoni se tinkludi l-FEIS fir-rapport ta' evalwazzjoni annwali dwar il-finanzi tal-Unjoni bbażat fuq ir-riżultati miksuba (l-Artikolu 318 TFUE, it-tieni subparagrafu), b'mod partikolari dwar is-suppożizzjonijiet ta' bażi tal-Pjan f'termini ta' investiment ġdid iġġenerat u impjiegi maħluqa. Fl-aħħar nett, id-direttur amministrattiv, bħala membru tal-Kumitat tal-Investiment li ma jiddeċidix dwar il-finanzjament reali, huwa responsabbli għall-prestazzjoni tal-FEIS. L-entitajiet prinċipali li jieħdu d-deċiżjonijiet (il-Bord ta' Tmexxija tal-FEIS u l-korpi governattivi tal-BEI) ma jidhru li huma suġġetti għal ebda proċedura pubblika ta' obbligu ta' rendikont quddiem l-awtoritajiet baġitarji.

15. Il-Kummissjoni għandha bosta rwoli fir-rigward tal-iskema tal-FEIS. Hija l-maniġer tal-fond ta' garanzija tal-UE u membru tal-Bord ta' Tmexxija responsabbli għall-issettjar tal-orjentazzjonijiet strateġiċi u għall-ħatra tal-Kumitat ta' Investiment. Hija wkoll membru tal-Bord tad-Diretturi tal-BEI u tiġi kkonsultata qabel l-approvazzjoni mill-BEI ta' kull operazzjoni ta' finanzjament u ta' investiment tal-BEI. Kull wieħed minn dawn ir-rwoli jipprovdi lill-Kummissjoni bl-awtorità meħtieġa u bl-informazzjoni rilevanti biex tassumi responsabbiltà sħiħa għall-użu reali mill-fondi tal-UE, kif previst mill-Artikoli 17(1) TUE u 317 TFUE. Ir-Regolament ma jiddikjarax espliċitament din ir-responsabbiltà.

16. Kif ikkummentat hawn fuq (ara l-paragrafu 8), il-governanza tal-FEIS hija mibnija fi skema doppja. Madankollu, din l-għażla ma għandhiex iddgħajjef ir-responsabbiltà sħiħa tal-Kummissjoni fl-implimentazzjoni tal-baġit tal-UE. Qafas tal-obbligu ta' rendikont diffuż ikun inevitabbilment idgħajjef ukoll is-sinifikat tal-proċedura ta' kwittanza tal-baġit tal-UE.

Mandat ta' awditu tal-Qorti Ewropea tal-Awdituri

17. Il-Proposta tipprovdi li l-Qorti għandha d-dritt tawditja “l-garanzija tal-UE u l-ħlasijiet u l-irkupri fl-ambitu tagħha li jkunu attribwibbli għall-baġit ġenerali tal-Unjoni” (15). Dik id-dispożizzjoni tkun tillimita d-drittijiet tal-awditjar tal-Qorti, fis-sens li l-formulazzjoni tagħha tidher li tinkludi biss pagamenti u rkupri taħt il-garanzija tal-UE u teskludi l-awditu tal-operazzjonijiet imwettqa taħt il-FEIS, tal-istrumenti/entitajiet/faċilitajiet li se jiġu stabbiliti skont l-abbozz tar-Regolament dwar il-FEIS, bħaċ-Ċentru Ewropew għall-Konsulenza Finanzjarja (EIAH) u l-Fond ta' Garanzija tal-UE, u tal-ġestjoni mill-BEI u l-FEI ta' operazzjonijiet ta' finanzjament u investiment imwettqa bl-użu mill-garanzija tal-UE. Fis-sens strett tal-kelma, l-essenza tal-attivitajiet tal-FEIS tkun barra l-ambitu tal-awditjar tal-Qorti.

18. It-Trattat dwar il-Funzjonament tal-Unjoni Ewropea jikkonferixxi fuq il-Qorti l-mandat biex tawditja l-legalità, ir-regolarità u l-ġestjoni finanzjarja tajba tad-dħul u l-infiq kollu tal-Unjoni Ewropea. Barra minn hekk, biex tiżgura t-trasparenza fil-ġestjoni ta' fondi pubbliċi, il-Qorti għandha tirrapporta pubblikament dwar ir-riżultati tal-awditi tagħha. Biex twettaq il-mandat tagħha, il-Qorti għandha aċċess mingħajr restrizzjonijiet għal kwalunkwe dokument jew informazzjoni li tqis “meħtieġa sabiex twettaq ix-xogħol tagħha”, inkluż fil-bini ta' kwalunkwe persuna fiżika jew persuna legali li tirċievi pagamenti mill-baġit (l-Artikolu 287(3), l-ewwel subparagrafu, TFUE) (16). Għalhekk il-Qorti għandha tiddefinixxi l-firxa tal-awditi tagħha, filwaqt li tieħu inkunsiderazzjoni wkoll standards internazzjonali tal-awditjar (17). Il-FEIS ma jikkostitwixxix eċċezzjoni f'dan ir-rigward. B'mod partikolari, l-ebda limitazzjoni għall-mandat tal-Qorti ma tista' tirriżulta min-nuqqas ta' applikazzjoni prevista tar-Regolament Finanzjarju.

19. F'dan il-kuntest, il-Kummissjoni għandha tiżgura li l-partijiet kollha kkonċernati minn attivitajiet li saru skont ir-Regolament dwar il-FEIS u l-ftehim tal-FEIS (inklużi intermedjarji finanzjarji u riċevituri finali) ikunu konxji mid-dritt tal-Qorti, kif stabbilit fl-Artikolu 287(3), l-ewwel subparagrafu, TFUE, li jkollha aċċess għall-informazzjoni kollha li teħtieġ biex twettaq l-awditi tagħha.

20. Sabiex jirrifletti bis-sħiħ il-mandat tal-Qorti, l-Artikolu 14 tal-Proposta għandu jiġi sostitwit bit-test li ġej: “L-awditjar estern tal-attivitajiet li saru skont ir-Regolament tal-FEIS jitwettaq mill-Qorti Ewropea tal-Awdituri f'konformità mal-Artikolu 287 TFUE”.

Obbligazzjonijiet finanzjarji għal finanzi pubbliċi

21. L-arranġamenti ta' kondiviżjoni tar-riskju se jiġu definiti fil-ftehim tal-FEIS. Jekk wieħed jassumi li l-kondiviżjoni tar-riskju se jiġi ssettjat skont il-prinċipju tal-“ewwel telf”, is-selfiet iffirmati mill-benefiċjarji ma' banek għandhom jinġiebu flimkien fil-portafoll tal-istrument. F'każ ta' inadempjenza tas-selfa l-baġit tal-UE jkun ikopri l-iktar parti riskjuża (18). L-obbligazzjoni finanzjarja prinċipali hija rrappreżentata mill-garanzija tal-UE (sa EUR 16-il biljun). Barra minn hekk, il-baġit tal-UE jkun responsabbli għall-ispejjeż annwali sa EUR 20 miljun relatati mal-EIAH (sal-31 ta' Diċembru 2020). Fl-aħħar nett, il-baġit tal-UE jkun obbligat li jħallas spejjeż addizzjonali mhux speċifikati meta l-BEI jipprovdi finanzjament lill-Fond Ewropew tal-Investiment (FEI) f'isem il-FEIS.

22. Huwa importanti li wieħed ikun konxju li l-garanziji mogħtija jistgħu fl-aħħar mill-aħħar iwasslu għal aktar riskji għall-baġit tal-UE. Il-Proposta ma teskludix espliċitament obbligazzjonijiet kontinġenti għall-baġit tal-UE aktar mill-fondi impenjati (19) u ma tissettjax limitu massimu għall-ispejjeż tal-BEI. Sabiex il-Kummissjoni ma tkunx responsabbli lil hinn mill-garanzija tal-UE (iffinanzjata mill-baġit tal-UE) għandu jkun hemm immunità ġenerali u rinunzji kontra talbiet legali minn benefiċjarji tal-FEIS (20). Barra minn hekk, l-ispejjeż tal-BEI mġarrba f'isem il-FEIS għandhom ikunu limitati inkondizzjonalment.

23. Għalkemm il-Pjan mhuwiex maħsub li jkun ta' piż fuq il-finanzi pubbliċi nazzjonali jew li joħloq dejn ġdid, il-Kummissjoni tħeġġeġ lill-Istati Membri biex jikkontribwixxu għall-FEIS, direttament jew inkella permezz ta' finanzjament ta' proġetti ta' investiment. Dawn il-kontribuzzjonijiet mhux se jittieħdu inkunsiderazzjoni mill-Kummissjoni meta tkun qed tivvaluta l-aġġustament fiskali taħt il-parti preventiva jew taħt il-parti korrettiva tal-Patt ta' Stabbiltà u Tkabbir (21). Barra minn hekk, l-Istati Membri jistgħu jżidu wkoll il-kofinanzjament nazzjonali mill-Fondi Strutturali u ta' Investiment Ewropej (FSIE) aktar mir-rekwiżit legali minimu. F'ċerti ċirkostanzi, devjazzjoni temporanja mill-objettivi baġitarji fuq perjodu medju tal-Istati Membri tiġi ttollerata fir-rigward tal-kofinanzjament nazzjonali ta' investimenti taħt il-FSIE, l-iskema tan-Netwerks Trans-Ewropej u l-Faċilità Nikkollegaw l-Ewropa (22).

24. Għalhekk, żieda fid-dejn pubbliku ma tistax tiġi eskluża. Tabilħaqq, biex jagħmlu kontribuzzjonijiet bħal dawn, l-Istati Membri (u/jew il-Banek Promozzjonali Nazzjonali tagħhom) jista' jkollhom jisselfu fondi. Fejn l-Istati Membri jipprovdu kontrogaranziji lill-FEIS ir-riskju ta' aktar dejn jiġi biss pospost. Fl-aħħar nett, proġetti garantiti mill-FEIS jistgħu jeħtieġu finanzjament pubbliku addizzjonali wara mill-ikkompletar tal-proġett (minħabba, pereżempju, manutenzjoni). Dan jista' jixkatta reazzjonijiet avversi fi swieq finanzjarji, li jirriżultaw fi spejjeż ogħla tas-servizz tad-dejn speċjalment għall-pajjiżi l-aktar affettwati mill-kriżi ekonomika u finanzjarja. Huwa wkoll ta' importanza kbira li jitqies b'mod xieraq l-impatt kumplessiv tal-FEIS fuq id-dejn pubbliku u d-defiċits u li dan jiġi vvalutat skont kriterji trasparenti u konsistenti.

Analiżi/reviżjoni ta' nofs it-terminu tal-Qafas Finanzjarju Pluriennali

25. Il-ħolqien tal-FEIS huwa meqjus li jirrispondi għal ħtieġa urġenti. Dan ma ġiex ivvalidat minn evalwazzjoni ex ante (23) li kienet tkun mistennija li tidentifika, fost affarijiet oħra: l-għażliet ta' politika disponibbli biex jintlaħqu l-istess objettivi permezz ta' strumenti eżistenti (24); il-bażi għall-għażla tal-Faċilità Nikkollegaw l-Ewropa u l-Orizzont 2020 bħala s-sorsi prinċipali ta' finanzjament minkejja livell għoli ta' ingranaġġ fuq l-investiment (25); u l-konsegwenzi li tnaqqis ta' fondi għal dawk il-programmi ikollu għall-mili ta' lakuni fl-investiment, it-tneħħija ta' konġestjonijiet u l-kontribut għall-miri tal-Ewropa 2020 (26).

26. Abbażi ta' dan ta' hawn fuq, u flimkien ma' azzjonijiet addizzjonali possibbli li għandhom jitqiesu sa nofs l-2016 mill-Kummissjoni (27), ir-rieżami (analiżi)/reviżjoni li ġejjin ta' nofs it-terminu, tal-Qafas Finanzjarju Pluriennali (QFP) (28) jipprovdu l-opportunità għal-Leġiżlatur li jivvaluta l-progress miksub mill-FEIS u biex tittieħed kwalunkwe miżura korrettiva meħtieġa. F'din l-okkażjoni l-Kummissjoni għandha tirrapporta wkoll dwar il-progress tal-ewwel sett ta' azzjonijiet adottati f'Diċembru 2014 biex jiġi indirizzat l-ambjent regolatorju u t-tneħħija ta' ostakoli għall-investiment (29).

III. KUMMENTI SPEĊIFIĊI

27. Din it-taqsima fiha aktar kummenti dwar il-Proposta.

Artikolu 1(1) — Kapaċità tal-ġarr ta' riskju

28. Ikun xieraq li tingħata definizzjoni ta' “kapaċità tal-ġarr ta' riskju”.

Artikolu 2(2) — Ċentru Ewropew għall-Konsulenza Finanzjarja

29. Ċentru Ewropew għall-Konsulenza Finanzjarja (EIAH) għandu jipprovdi appoġġ ta' konsulenza għall-identifikazzjoni, il-preparazzjoni u l-iżvilupp tal-proġetti ta' investiment u jaġixxi bħala ċentru uniku ta' konsulenza teknika (inklużi dwar kwistjonijiet legali) għall-finanzjament ta' proġetti fl-UE. Dan għandu jinkludi appoġġ dwar l-użu mill-assistenza teknika għall-istrutturar ta' proġetti, l-użu minn strumenti finanzjarji innovattivi, u l-użu minn sħubiji pubbliċi-privati. Hemm entitajiet konsultattivi oħra li jinvolvu l-BEI, il-Kummissjoni u l-Istati Membri, bħaċ-“Ċentru Ewropew ta' Konsulenza Esperta fuq il-PPPs” (EPEC) u l-“Istrumenti Finanzjarji — Pjattaforma ta' Konsulenza Teknika (FI-TAP) għall-FSIE”. Għandu jiġi kkjarifikat kif l-EIAH se jżid il-valur u jikkoordina ma' kompetenzi disponibbli oħra.

30. L-EIAH se jkun primarjament iffinanzjat minn pakketti eżistenti għall-assistenza teknika tal-BEI taħt programmi eżistenti tal-UE (Faċilità Nikkollegaw l-Ewropa, Orizzont 2020). Madankollu, huwa previst finanzjament addizzjonali sa massimu ta' EUR 20 miljun kull sena sal-2020. F'dan ir-rigward, l-ebda dettall jew punt ta' riferiment ma huwa indikat biex jiġġustifika dan il-finanzjament addizzjonali.

31. Il-Proposta la tispeċifika l-forma legali tal-EIAH u lanqas l-istruttura operazzjonali tiegħu.

Artikolu 5(3) — Spejjeż tal-BEI

32. Ir-riskju ta' nuqqas ta' rkupru ta' spejjeż tal-BEI huwa mġarrab kompletament mill-FEIS, sa EUR 160 miljun. Dawn l-ispejjeż mhumiex definiti u jistgħu jiżdiedu bit-tariffi tal-ġestjoni mġarrba mill-BEI meta jipprovdi finanzjament għall-FEI. Peress li ma hemm l-ebda limitu għad-durata tal-FEIS, it-total konsolidat tal-ispejjeż ta' ġestjoni tal-FEIS (inkluż l-EIAH) mhuwiex magħruf u, barra minn hekk, mhuwiex limitat.

Artikolu 5(4) — Kofinanzjament mill-FSIE

33. Meta wieħed iqis is-sensiela attwali ta' proġetti rreklamati fuq is-sit web tal-FEIS, il-biċċa l-kbira mill-proġetti jistgħu, fil-prinċipju, ikunu eliġibbli għal finanzjament minn strumenti tal-UE diġà eżistenti. Assistenza finanzjarja tal-istess proġett minn sorsi differenti ta' finanzjament, taħt bosta oqfsa legali, tista' toħloq kunflitt ta' regoli applikabbli. Dawn il-kwistjonijiet mhumiex indirizzati f'din il-Proposta.

Artikolu 7(2) — Provvediment ta' garanzija sħiħa

34. Il-Proposta tipprevedi l-garanzija tal-UE biex tkopri b'mod sħiħ (sa EUR 2.5 biljun) finanzjament ipprovdut lill-FEI sabiex iwettaq operazzjonijiet ta' finanzjament u investiment tal-SMEs, suġġett għall-provvediment mill-BEI ta' ammont ta' finanzjament indaqs mingħajr il-garanzija tal-UE. Fil-prattika, għall-parti tal-garanzija tal-UE mmaniġġjata mill-FEI, l-ingranaġġ mhux se joriġina mill-FEI, iżda biss mill-intermedjarji finanzjarji parteċipanti.

Artikolu 8 — Fond ta' garanzija tal-UE

35. Il-Proposta la tipprevedi x'forma legali se jieħu l-fond u lanqas kif se jiffunzjona.

36. Il-fond huwa maħsub li jipprovdi riżerva ta' likwidità għall-baġit tal-Unjoni kontra telf imġarrab mill-FEIS fis-segwitu tal-objettivi tiegħu. Proporzjon ta' 50 % bejn il-pagamenti mill-baġit tal-UE u l-obbligi ta' garanzija totali tal-UE ġie ssettjat abbażi ta' esperjenza. Il-Proposta tipprevedi li l-Kummissjoni tista' tadotta att delegat bil-ħsieb li taġġusta l-proporzjon imsemmi hawn fuq b'massimu ta' 10 %, jiġifieri EUR 800 miljun (l-Artikoli 8(6) u 17(2)).

37. Filwaqt li dan l-aġġustament jista' jżid jew inaqqas il-proporzjon, ma hemm l-ebda dispożizzjoni dwar l-intestaturi tal-QFP u l-linji baġitarji li għandhom mnejn ikunu kkonċernati b'żieda possibbli tar-riżerva ta' likwidità sabiex tiġi ffaċċjata s-sitwazzjoni fejn il-pagamenti ta' 50 % tal -obbligi ta' garanzija mhux se jkunu biżżejjed. Dan l-aspett għandu jiġi kopert mil-ewwel valutazzjoni mill-Kummissjoni tal-adegwatezza tal-livell tal-garanzija, li għandha tiġi pprovduta sal-31 ta' Diċembru 2018.

Artikolu 10 — Rapportar u kontabbiltà

38. Il-kriterji għall-valutazzjoni tal-valur miżjud, il-mobilizzazzjoni tar-riżorsi tas-settur privat, il-prestazzjonijiet, ir-riżultati u l-impatt stmati u reali tal-operazzjonijiet ta' finanzjament u investiment tal-BEI fuq bażi aggregata msemmija fil-paragrafu (2)(b) għandhom jiġu indikati.

39. Ir-rapporti finanzjarji tal-FEIS imsemmija fil-paragrafu 2(f) għandhom ikunu akkumpanjati minn opinjoni ta' awditur estern indipendenti.

40. Id-dati ta' maturità għar-rapportar imsemmija fil-paragrafi 1 sa 3 għandhom jiġu indikati. B'mod partikolari, għandhom jiġu ssettjati dati ta' skadenza bil-ħsieb li jippermettu lill-Kummissjoni tinkorpora l-informazzjoni rilevanti fil-kontijiet annwali.

41. It-twaqqit tar-rapport annwali dwar is-sitwazzjoni tal-fond ta' garanzija tal-UE msemmija fil-paragrafu 6 għandu jkun allinjat mat-twaqqit tal-kontijiet annwali proviżorji jew mat-twaqqit tar-rapport dwar il-ġestjoni baġitarja u finanzjarja kif mitlub mill-Artikolu 142 tar-Regolament Finanzjarju, jiġifieri l-31 ta' Marzu.

Artikolu 12 — Evalwazzjoni u analiżi

42. L-evalwazzjonijiet previsti għandhom jitwettqu minn partijiet esterni indipendenti.

43. Ikun aktar xieraq li jsir rapportar dwar il-proġetti tal-FEIS ibbażat fuq in-natura tas-subprogrammi, biex jaqbel maċ-ċiklu tal-ħajja tal-investimenti mmirati.

Artikolu 13 — Trasparenza u divulgazzjoni pubblika ta' informazzjoni

44. F'każ li l-arranġamenti dettaljati se jiġu stabbiliti fi ftehim bejn il-Kummissjoni u l-BEI, ikun rakkomandabbli li ftehim bħal dan jiġi ppubblikat.

Artikolu 20 — Dispożizzjoni tranżitorja

45. Il-garanzija tal-UE tista' tkopri wkoll proġetti ffinanzjati mill-BEI u l-FEI barra mill-profil tas-soltu tagħhom matul l-2015, qabel id-dħul fis-seħħ tar-Regolament. F'dan il-każ, il-Kummissjoni għandha tivvaluta jekk dawk l-operazzjonijiet ikunux jistgħu jiġu koperti mill-garanzija tal-UE. Din tkun deroga għad-dispożizzjonijiet li skontha jintgħażlu proġetti minn Kumitat tal-Investiment indipendenti, fuq il-merti tagħhom stess u mingħajr ebda allokazzjoni ġeografika jew settorjali, abbażi tal-politiki ta' investiment u linji gwida ssettjati mill-Bord ta' Tmexxija.

Din l-Opinjoni ġiet adottata mill-Qorti tal-Awdituri fil-Lussemburgu fil-laqgħa tagħha tat-12 ta' Marzu 2015. Għall-Qorti tal-Awdituri Vítor Manuel da SILVA CALDEIRA President Fl-assenza tiegħu Igors LUDBORŽS Membru tal-Qorti

(1) COM(2015) 10 final tat-13 ta' Jannar 2015.

(2) COM(2014) 903 final tas-26 ta' Novembru 2014.

(3) COM(2014) 903 final, p. 4.

(4) Għat-tielet approċċ tal-Pjan, li jikkonċerna l-ambjent regolatorju u t-tneħħija ta' ostakoli għall-investiment, il-Kummissjoni stipulat l-ewwel sett ta' azzjonijiet fil-Programm ta' Ħidma tagħha (COM(2014) 910 final tas-16 ta' Diċembru 2014, l-Anness III).

(5) Arranġament kuntrattwali bejn il-Kummissjoni u l-BEI, ara l-Artikolu 1 tal-Proposta u l-paġna 6, in-nota 6 f'qiegħ il-paġna tal-Pjan.

(6) Fil-biċċa l-kbira, il-garanzija tal-UE se tintuża għall-appoġġ ta' strumenti ta' dejn għal infrastrutturi u innovazzjoni (kważi 70 %), bil-bqija maqsuma f'partijiet indaqs għall-appoġġ ta' investimenti ta' ekwità fl-infrastruttura u fl-innovazzjoni, u għall-appoġġ lill-SMEs u kumpaniji b'kapitalizzazzjoni medja permezz tal-Fond Ewropew tal-Investiment (FEI).

(7) Ara l-Artikolu 19(2) tal-Istatut tal-BEI (il-Protokoll Nru 5 għat-Trattat dwar l-Unjoni Ewropea u t-Trattat dwar il-Funzjonament tal-Unjoni Ewropea).

(8) COM(2015) 10 final, pp. 30-31. Huwa indikat ukoll li l-proġetti nfushom jistgħu jkunu suġġetti għal dewmien fl-implimentazzjoni u eċċessività fl-ispejjeż u li l-kosteffiċjenza tal-inizjattiva tista' ssofri minn użu insuffiċjenti mill-istrumenti fis-suq u minn tibdil fil-kundizzjonijiet tas-suq matul iż-żmien li jnaqqsu l-effett tal-ingranaġġ maħsub.

(9) Ir-Regolament (UE, Euratom) Nru 966/2012 tal-Parlament Ewropew u tal-Kunsill (ĠU L 298, 26.10.2012, p. 1).

(10) Ara t-Titolu VIII tar-Regolament (UE, Euratom) Nru 966/2012.

(11) Ara r-Rapport Speċjali Nru 4/2011 “Il-verifika tal-faċilità ta' garanzija għall-SMEs” u r-Rapport Speċjali Nru 2/2012, “L-istrumenti finanzjarji għall-SMEs kofinanzjati mill-Fond Ewropew għall-Iżvilupp Reġjonali”.

(12) L-esklużjoni mir-Regolament Finanzjarju hija ddikjarata fil-premessa 30 tal-Proposta u hija sempliċiment iġġustifikata min-natura tal-kostituzzjoni tal-garanzija tal-UE u tal-fond ta' garanzija.

(13) Analiżi panoramika 2014 “Lakuni, duplikazzjonijiet u sfidi, analiżi panoramika tal-arranġamenti tal-UE fir-rigward tal-obbligu ta' rendikont u tal-awditjar pubbliku”, il-paragrafu 52; Analiżi panoramika 2014 “Nagħmlu l-aħjar użu minn flus l-UE: analiżi panoramika tar-riskji għall-ġestjoni finanzjarja tal-baġit tal-UE”, il-paragrafu 12(e).

(14) Ara l-Artikolu 2(1)(g) tal-Proposta u l-paġna 27, il-punt 1.4.4.

(15) Ara l-Artikolu 14 tal-Proposta.

(16) It-Trattat iżid li fir-rigward tal-attività tal-BEI fil-ġestjoni tal-infiq u d-dħul tal-Unjoni, id-dritt tal-Qorti għall-aċċess għal informazzjoni miżmuma mill-BEI għandu jkun irregolat minn ftehim tripartitiku bejn il-Qorti, il-BEI u l-Kummissjoni. Fin-nuqqas ta' ftehim, il-Qorti għandha xorta waħda jkollha aċċess għal informazzjoni meħtieġa għall-awditu tal-infiq u d-dħul tal-Unjoni mmaniġġjati mill-BEI (l-Artikolu 287(3), it-tielet subparagrafu, TFUE).

(17) Pereżempju, ISSAI 5000 (Principles for Best Audit Arrangements for International Institutions (Prinċipji għall-Aħjar Arranġamenti tal-Awditjar għall-Istituzzjonijiet Internazzjonali) jistipula li l-istituzzjonijiet internazzjonali kollha ffinanzjati jew appoġġati minn fondi pubbliċi għandhom ikunu suġġetti għall-awditjar minn istituzzjonijiet supremi tal-awditjar, biex jippromwovu governanza, trasparenza u obbligu ta' rendikont aħjar; ISSAI 5010 (Guidance for Supreme Audit Institutions (Gwida għall-Istituzzjonijiet Supremi tal-Awditjar)) jindika l-isfond, ir-riżultati u l-prinċipji għall-aħjar arranġamenti tal-awditjar għall-istituzzjonijiet internazzjonali.

(18) Il-prinċipju tal-“ewwel telf” japplika fl-Istrument ta' Garanzija fuq is-Self għall-proġetti tan-Netwerk Trans-Ewropew tat-Trasport — LGTT u fl-Inizjattiva tal-Bonds tal-Proġetti tal-Ewropa 2020 — PBI fejn il-portafoll huwa maqsum f'żewġ segmenti: il-“Porzjon tal-ewwel telf ta' portafoll (PFLP)” u s-“Segment tar-Riskju Residwu” (RRT). Il-PFLP jitqies bħala s-segwiment l-aktar riskjuż f'każ ta' inadempjenza tas-selfa. Huwa maqsum bejn il-Baġit tal-UE u l-BEI, b'dak ta' qabel iżomm 95 % PFLP, u l-BEI 5 %. Il-PFLP jiġi ssettjat f'livell ta' 30 % u f'każ ta' inadempjenza l-Baġit tal-UE jkun espost sa 28.5 % tal-valur tal-portafoll. Għalkemm il-BEI jista' jġorr ir-riskju kollu kemm hu għall-RRT, fil-prattika hemm probabbiltà baxxa li l-RRT jintmess. Normalment, il-PFLP jassorbi t-telfiet.

(19) Ara l-Artikolu 140(3) tar-Regolament (UE, Euratom) Nru 966/2012.

(20) Il-benefiċjarji tal-FEIS (mhux definiti fil-Proposta) jinkludu mutwatarji ta' strumenti finanzjarji garantiti mill-UE implimentati mill-BEI taħt il-ftehim tal-FEIS.

(21) F'każ ta' eċċess fuq il-valur referenzjarju tad-defiċit, il-Kummissjoni mhijiex se tniedi Proċedura ta' Defiċit Eċċessiv jekk dan l-eċċess ikun dovut biss għall-kontribuzzjoni u jkun żgħir u mistenni li jkun temporanju. Meta tkun qed tivvaluta eċċess 'il fuq mill-valur referenzjarju tad-dejn,il-Kummissjoni mhux se tikkunsidra kontribuzzjonijiet għall-FEIS (ara COM(2015) 12 final tat-13 ta' Jannar 2015, pp. 5-7).

(22) Ara COM(2015) 12 final, pp. 7-9.

(23) Ir-rekwiżiti għal evalwazzjoni ex ante huma ssettjati bl-Artikoli 30, 31, 140 tar-Regolament (UE, Euratom) Nru 966/2012 u l-premessa Nru 53 tiegħu. Ara wkoll l-Artikoli 18 u 224 tar-Regolament ta' delega tal-Kummissjoni (UE) Nru 1268/2012 tad-29 ta' Ottubru 2012 dwar ir-regoli tal-applikazzjoni tar-Regolament (UE, Euratom) Nru 966/2012 tal-Parlament Ewropew u tal-Kunsill dwar ir-regoli finanzjarji applikabbli għall-baġit ġenerali tal-Unjoni (ĠU L 362, 31.12.2012, p. 1).

(24) Pereżempju, żieda tal-kapital tal-BEI kienet tkun waħda mill-għażliet alternattivi.

(25) L-aspettattiva għall-finanzjament taħt it-TEN-T (kważi 80 % tal-Faċilità Nikkollegaw l-Ewropa) kienet li kull EUR 1 miljun minfuq fil-livell Ewropew jiġġenera EUR 5 miljun f'investiment mill-Istati Membri. Barra minn hekk, kull EUR 1 miljun jiġġenera EUR 20 miljun mis-settur privat: proporzjon ta' 1:25. Kien ukoll antiċipat li EUR 1 mill-Programm Qafas tal-UE għar-Riċerka jwassal għal żieda fil-valur miżjud tal-industrija ta' bejn EUR 7 u EUR 14-il (ara l-Kummissjoni Ewropea, Memo/11/469, id-29 ta' Ġunju 2011).

(26) Pereżempju, b'referenza għall-proġetti identifikati minn qabel mill-Faċilità Nikkollegaw l-Ewropa (ara l-Anness I tar-Regolament (UE) Nru 1316/2013 tal-Parlament Ewropew u tal-Kunsill (ĠU L 348, 20.12.2013, p. 129)).

(27) COM(2014) 903 final, p. 16.

(28) L-Artikolu 2 tar-Regolament tal-Kunsill (UE, Euratom) Nru 1311/2013 tat-2 ta' Diċembru 2013 li jistabbilixxi l-qafas finanzjarju pluriennali għas-snin 2014-2020 (ĠU L 347, 20.12.2013, p. 884).

(29) COM(2014) 910 final, l-Anness III.